
ნადარბაზევის ტბა მდებარეობს აღმოსავლეთ საქართველოში, შიდა ქართლის რეგიონში, გორის მუნიციპალიტეტში, სოფელ ნადარბაზევის მიმდებარე ტერიტორიაზე და მიეკუთვნება მდინარე მტკვრის აუზს. წყალსატევი განლაგებულია კვერნაკის ქედის ჩრდილოეთ კალთაზე, მდინარე მტკვრის ხეობაში. უახლოესი დასახლებული პუნქტია სოფელი ნადარბაზევი, რომელიც ტბიდან დაახლოებით 3 კილომეტრის დაშორებით მდებარეობს.
წყალსატევის გეოგრაფიული კოორდინატებია:
41°59'55" N
44°16'58" E
წყალსატევის დაზუსტებული საზღვრები წარმოდგენილია UTM კოორდინატთა სისტემაში შესრულებულ აზომვით ნახაზზე (დანართი №1), ხოლო ელექტრონული სივრცითი მონაცემები წარმოდგენილია shp-ფაილის სახით (დანართი №1).
ნადარბაზევის ტბა ზღვის დონიდან დაახლოებით 395 მეტრის სიმაღლეზე მდებარეობს. წყალსატევის საშუალო სიგრძეა დაახლოებით 1341 მ, საშუალო სიგანე – 341 მ, ხოლო წყლის საშუალო სიღრმე დაახლოებით 1.8 მ.

ნადარბაზევის ტბა წარმოადგენს სუფოზური წარმოშობის ტბათყოფილ წყალსატევს, რომელიც ჩამოყალიბებულია პალეოგენისა და ნეოგენის თაბაშირშემცველი დანალექი ქანების გავრცელების არეალში. მისი წარმოშობა დაკავშირებულია მიწისქვეშა წყლების მიერ წყალში ხსნადი მინერალების გამორეცხვასთან, რის შედეგადაც წარმოიქმნა ბუნებრივი დეპრესია.
წყალსატევის ჰიდროლოგიური რეჟიმი ხასიათდება სეზონური ცვალებადობით. წყლის დონე და სანაპირო ზოლის კონფიგურაცია დამოკიდებულია ატმოსფერულ ნალექებზე, თოვლის დნობაზე და მელიორაციული სისტემის მიერ წყლის შემოტანის მოცულობაზე. აღნიშნული ფაქტორების გათვალისწინებით, ცალკეულ წლებში სანაპირო ხაზის მდებარეობა შესაძლოა შეიცვალოს დაახლოებით 20–50 მეტრის ფარგლებში, რაც წარმოადგენს წყალსატევის ბუნებრივ ჰიდროლოგიურ თავისებურებას და არ იწვევს ლიცენზირებული ტერიტორიის ცვლილებას.

[bookmark: _Toc233884759]ა.ბ) სხვა პირების მიერ წყალსატევის გამოყენების ფაქტების არსებობის შემთხვევაში – მათ მიერ წყალსატევის გამოყენების მიზნები
ნადარბაზევის ტბა მრავალფუნქციური წყლის ობიექტია და გამოიყენება როგორც თევზსამეურნეო, ასევე მელიორაციული დანიშნულებით.
თევზსამეურნეო საქმიანობას წყალსატევზე ახორციელებს ლიცენზიის №1000014 მფლობელი შპს „ს.ს.თ“, საქართველოს მოქმედი კანონმდებლობისა და ლიცენზიის პირობების შესაბამისად.
მელიორაციული დანიშნულებით წყალსატევი გამოიყენება შესაბამისი სახელმწიფო სტრუქტურების მიერ სასოფლო-სამეურნეო სავარგულების წყალუზრუნველყოფის მიზნით. მელიორაციული სისტემის ფუნქციონირება მნიშვნელოვან გავლენას ახდენს წყლის დონის სეზონურ ცვლილებებსა და წყალსატევის ჰიდროლოგიურ რეჟიმზე.
ნადარბაზევის ტბის გამტკნარების პროცესი გასული საუკუნის 60-იან წლებში დაიწყო სწორედ მელიორაციული და თევზსამეურნეო მიზნებისათვის. 2017 წლიდან განხორციელებული მელიორაციული სისტემის რეაბილიტაციის შედეგად მნიშვნელოვნად გაუმჯობესდა წყლის ხარისხი და შეიქმნა ხელსაყრელი პირობები წყალსატევში თევზის რესურსების განვითარებისათვის.
მართვის გეგმით გათვალისწინებული ღონისძიებები შემუშავებულია იმგვარად, რომ უზრუნველყოფილი იყოს როგორც თევზსამეურნეო საქმიანობის მდგრადი განხორციელება, ასევე წყალსატევის სხვა კანონიერ მოსარგებლეთა ინტერესების გათვალისწინება.
აღნიშნული გამოყენება არ ზღუდავს ლიცენზიანტის მიერ ლიცენზიით გათვალისწინებული საქმიანობის განხორციელებას და ხორციელდება შესაბამისი სახელმწიფო ორგანოების კომპეტენციის ფარგლებში

[bookmark: _Toc233884760]ა.გ) წყლის ობიექტის ჰიდრობიოლოგიური მონაცემები, წყლის ობიექტში არსებული თევზისა და წყლის სხვა ორგანიზმთა სახეობები, მათ შორის ენდემური, მიგრაციული, ინვაზიური, ინტროდუცირებული, საქართველოს „წითელი ნუსხის“ სახეობები და მათი მდგომარეობის შეფასება, წყლის ობიექტის ზოგადი ეკოლოგიური შეფასება
ნადარბაზევის ტბა წარმოადგენს თევზსამეურნეო დანიშნულების შიდა წყალსატევს, რომლის თანამედროვე იქთიოფაუნა ძირითადად ჩამოყალიბებულია ხელოვნურად დათევზიანებისა და წლების განმავლობაში განხორციელებული თევზსამეურნეო ღონისძიებების შედეგად.
წყალსატევში წარმოდგენილი თევზის სახეობების უმრავლესობა ინტროდუცირებული ან კულტივირებულია და მათი არსებობა დაკავშირებულია თევზსამეურნეო საქმიანობასთან.
2025 წელს ჩატარებული სამეცნიერო-საკონტროლო თევზჭერის შედეგების საფუძველზე დადგენილია, რომ ნადარბაზევის ტბაში გავრცელებულია შემდეგი ძირითადი სახეობები:
	სახეობა
	ლათინური დასახელება
	სავარაუდო მარაგი

	თეთრი სქელშუბლა
	Hypophthalmichthys molitrix
	99 ტონა

	კობრი
	Cyprinus carpio
	23 ტონა

	თეთრი ამური
	Ctenopharyngodon idella
	15 ტონა

	ვერცხლისფერი კარჩხანა
	Carassius gibelio
	2 ტონა


წყალსატევში ასევე პერიოდულად გვხვდება ჭრელი სქელშუბლა (Aristichthys nobilis), რომელიც წარმოდგენილია წარსულ წლებში განხორციელებული დათევზიანების შედეგად დარჩენილი ცალკეული ეგზემპლარებით.
ფსევდორაზია (Pseudorasbora parva) (თეთრულა) წარმოადგენს სარეველა თევზის სახეობას, რომელიც პერიოდულად ხვდება წყალსატევში მელიორაციული წყლების შემოდინებასთან ერთად.
ნადარბაზევის ტბაში წარმოდგენილი სახეობების ეკოლოგიური დახასიათება შემდეგია:
თეთრი სქელშუბლა (Hypophthalmichthys molitrix) წარმოადგენს სწრაფად მზარდ ინტროდუცირებულ სახეობას, რომელიც ძირითადად იკვებება ფიტოპლანქტონით და მნიშვნელოვან როლს ასრულებს წყალსატევის ბუნებრივი პროდუქტიულობის გამოყენებაში.
კობრი (Cyprinus carpio) წარმოადგენს ერთ-ერთ ძირითად სამეურნეო სახეობას. წყალსატევში გვხვდება როგორც ხელოვნურად გაშვებული, ასევე ბუნებრივი გამრავლების შედეგად მიღებული ეგზემპლარები.
თეთრი ამური (Ctenopharyngodon idella) გამოიყენება წყლის მცენარეულობის ბიოლოგიური რეგულირების მიზნით და ხელს უწყობს წყალსატევის ეკოლოგიური ბალანსის შენარჩუნებას.
ვერცხლისფერი კარჩხანა (Carassius gibelio) წარმოადგენს ინვაზიური თვისებების მქონე სახეობას, რომელიც გამოირჩევა მაღალი რეპროდუქციული უნარით და კონკურენციას უწევს ძვირფას სამეურნეო სახეობებს საკვები რესურსების გამოყენებისას.
წყალსატევში ენდემური თევზის სახეობები არ ფიქსირდება.
მართვის გეგმის მომზადების მომენტისთვის ნადარბაზევის ტბაში საქართველოს „წითელ ნუსხაში“ შეტანილი თევზის სახეობები არ დაფიქსირებულა.
ასევე, არსებული დაკვირვებებისა და სამეცნიერო მონაცემების საფუძველზე, წყალსატევი არ წარმოადგენს საქართველოს „წითელ ნუსხაში“ შეტანილი გადამფრენი ფრინველების მუდმივი ბუდობის ან გამრავლების ადგილს.
მიუხედავად ამისა, ლიცენზიანტი მონიტორინგის პროცესში უზრუნველყოფს როგორც საქართველოს „წითელ ნუსხაში“ შეტანილი სახეობების, ასევე გადამფრენი ფრინველების შესაძლო დაფიქსირების აღრიცხვას და მათი გამოვლენის შემთხვევაში განახორციელებს საქართველოს მოქმედი კანონმდებლობით გათვალისწინებულ დაცვის ღონისძიებებს.
წყალსატევის ეკოლოგიურ მდგომარეობაზე ძირითად გავლენას ახდენს:
· სეზონური ჰიდროლოგიური ცვლილებები; 
· მელიორაციული წყლების შემოდინება; 
· წყლის მინერალიზაციის დონე; 
· ბუნებრივი საკვები ბაზის მდგომარეობა; 
· ინვაზიური და სარეველა სახეობების რაოდენობა; 
· კლიმატური პირობები. 
დღეის მდგომარეობით წყალსატევის ეკოლოგიური მდგომარეობა შეფასებულია, როგორც სტაბილური. არსებული თევზის რესურსები შეესაბამება 2025 წლის სამეცნიერო-საკონტროლო თევზჭერის შედეგებს (დანართი №5) და უზრუნველყოფს ლიცენზიით გათვალისწინებული თევზსამეურნეო საქმიანობის მდგრად განხორციელებას.

[bookmark: _Toc233884761]ა.დ) დასკვნა წყლის ობიექტის არსებული და ოპტიმალური თევზსამეურნეო ტევადობის შესახებ
ნადარბაზევის ტბის თევზსამეურნეო ტევადობის შეფასება ეფუძნება წყალსატევის ფართობს, ჰიდროლოგიურ რეჟიმს, წყლის ხარისხს, ბუნებრივ საკვებ ბაზას, იქთიოფაუნის სახეობრივ შემადგენლობასა და მრავალწლიანი თევზსამეურნეო საქმიანობის შედეგებს.
ნადარბაზევის ტბის ჰიდროლოგიური რეჟიმი ხასიათდება სეზონური ცვალებადობით. წყალსატევის ფართობი წლის განმავლობაში, მელიორაციული სისტემის მიერ შემოტანილი წყლის მოცულობის შესაბამისად, საშუალოდ მერყეობს 45-დან 65 ჰექტრამდე, რაც გავლენას ახდენს თევზსამეურნეო ტევადობის შეფასებასა და თევზის რესურსების მართვის ღონისძიებების დაგეგმვაზე.
თევზსამეურნეო პრაქტიკაში მიღებული ნორმების მიხედვით, ხელოვნური კვების პირობებში სარეწაო დანიშნულებით დათევზიანება შესაძლებელია საშუალოდ 1000–1200 ეგზემპლარი/ჰექტარზე გაანგარიშებით.
თუმცა, შპს „ს.ს.თ“-ის საქმიანობის ძირითადი მიზანი არ წარმოადგენს წყალსატევის ინტენსიურ სამრეწველო ექსპლუატაციას. ლიცენზიანტის მიზანია ნადარბაზევის ტბაში თევზის რესურსების მდგრადი მართვა, ეკოლოგიური ბალანსის შენარჩუნება, სპორტული და სამოყვარულო თევზჭერის განვითარება და ბუნებრივი რესურსების რაციონალური გამოყენება.
აღნიშნულის გათვალისწინებით, თეთრი სქელშუბლა წყალსატევში გაშვებულია საშუალოდ 500–600 ეგზემპლარი/ჰექტარზე, რაც უზრუნველყოფს ბუნებრივი ფიტოპლანქტონის ეფექტიან გამოყენებას დამატებითი ხელოვნური კვების გარეშე.
კობრისა და თეთრი ამურის შემთხვევაში დათევზიანების ინტენსივობა შეადგენს საშუალოდ 150–200 ეგზემპლარს ჰექტარზე, რადგან აღნიშნული სახეობები იმყოფებიან ბუნებრივ კვებაზე და საკვები რესურსებისათვის კონკურენციაში არიან წყალსატევში არსებულ ინვაზიურ და სარეველა სახეობებთან.
არსებული ჰიდროლოგიური, ეკოლოგიური და ბიოლოგიური პირობების გათვალისწინებით, ნადარბაზევის ტბის ოპტიმალური თევზსამეურნეო ტევადობა შეფასებულია საშუალოდ 700–800 ეგზემპლარი ჰექტარზე, რაც უზრუნველყოფს როგორც თევზის რესურსების მდგრად გამოყენებას, ასევე წყალსატევის ეკოლოგიური მდგომარეობის შენარჩუნებას.

[bookmark: _Toc233884762]ა.ე) თევზჭერის ობიექტების ნუსხა, მათი ეკოლოგიური დახასიათება და არსებული ოდენობები სახეობების მიხედვით
ნადარბაზევის ტბაში არსებული თევზის რესურსების რაოდენობრივი და სახეობრივი შემადგენლობა განსაზღვრულია 2025 წელს ჩატარებული სამეცნიერო-საკონტროლო თევზჭერის შედეგების საფუძველზე (დანართი №5).
წყალსატევში გავრცელებული ძირითადი თევზჭერის ობიექტები, მათი ეკოლოგიური დახასიათება და სავარაუდო მარაგები წარმოდგენილია ქვემოთ:
	სახეობა
	ლათინური დასახელება
	ეკოლოგიური დახასიათება
	სავარაუდო მარაგი

	თეთრი სქელშუბლა
	Hypophthalmichthys molitrix
	ინტროდუცირებული, ძირითადი სამეურნეო სახეობა, იკვებება ფიტოპლანქტონით
	99 ტონა

	კობრი
	Cyprinus carpio
	ბუნებრივად გამრავლების უნარის მქონე სამეურნეო სახეობა
	23 ტონა

	თეთრი ამური
	Ctenopharyngodon idella
	მცენარეულობით მკვები სახეობა, გამოიყენება წყლის მცენარეულობის ბიოლოგიური რეგულირებისათვის
	15 ტონა

	ვერცხლისფერი კარჩხანა
	Carassius gibelio
	ინვაზიური და სარეველა სახეობა
	2 ტონა


წყალსატევში პერიოდულად გვხვდება აგრეთვე ჭრელი სქელშუბლა (Aristichthys nobilis) და ფსევდორაზია (Pseudorasbora parva) (თეთრულა), თუმცა მათი რაოდენობა არ არის მნიშვნელოვანი და არ ახდენს არსებით გავლენას საერთო თევზსამეურნეო რესურსებზე.
საერთო სავარაუდო თევზის მარაგი ნადარბაზევის ტბაში შეადგენს დაახლოებით 136 ტონას.
წარმოდგენილი მონაცემები გამოიყენება როგორც თევზჭერის კვოტების, ასევე დათევზიანების ღონისძიებებისა და რესურსების მართვის დაგეგმვისათვის.

[bookmark: _Toc233884763]ა.ვ) წყალსატევის დათევზიანების ღონისძიებები
ნადარბაზევის ტბაში თევზის რესურსების მდგრადი მართვისა და ბუნებრივი პროდუქტიულობის შენარჩუნების მიზნით, ლიცენზიანტი გეგმავს დათევზიანების ღონისძიებების განხორციელებას 2026–2030 წლების განმავლობაში.
დათევზიანება განხორციელდება მხოლოდ ჯანმრთელი, ვეტერინარული მოთხოვნების შესაბამისი და სპეციალიზებული სალიფსიტე მეურნეობებიდან შეძენილი სარგავი მასალის გამოყენებით.
2026–2030 წლების დათევზიანების გეგმა წარმოდგენილია ქვემოთ:
	წელი
	სახეობა
	რაოდენობა
	ღონისძიების მიზანი

	2026
	თეთრი სქელშუბლა (Hypophthalmichthys molitrix)
	20 000 ცალი
	ბუნებრივი პროდუქტიულობის გაზრდა და თევზის რესურსების მდგრადი მართვა

	2028
	თეთრი სქელშუბლა (Hypophthalmichthys molitrix)
	20 000 ცალი
	თევზის მარაგების შენარჩუნება და რესურსების აღდგენა


დათევზიანებისათვის გამოყენებული სარგავი მასალის ასაკი, საშუალო სიგრძე, საშუალო წონა და სხვა ბიოლოგიური მაჩვენებლები განისაზღვრება დათევზიანების განხორციელების მომენტისათვის, შესაბამისი სალიფსიტე მეურნეობის მიერ ხელმისაწვდომი ხარისხიანი სარგავი მასალის, წყალსატევის ეკოლოგიური მდგომარეობისა და თევზსამეურნეო მიზნების გათვალისწინებით. ამასთან, უპირატესობა მიენიჭება იმ ასაკობრივი ჯგუფის სარგავ მასალას, რომელიც დათევზიანების განხორციელების პერიოდში უზრუნველყოფს საუკეთესო გადარჩენის მაჩვენებელსა და წყალსატევთან ადაპტაციას.
ლიცენზიანტი საჭიროების შემთხვევაში უზრუნველყოფს დათევზიანების გეგმების კორექტირებას სამეცნიერო კვლევების, წყალსატევის ეკოლოგიური მდგომარეობისა და უფლებამოსილი სახელმწიფო ორგანოების რეკომენდაციების გათვალისწინებით.
2026 წლისათვის არსებული თევზის მარაგებისა და 2025 წლის სამეცნიერო-საკონტროლო თევზჭერის შედეგების საფუძველზე განსაზღვრულია შემდეგი სარეწაო კვოტები:
	სახეობა
	წლიური კვოტა

	თეთრი სქელშუბლა
	10 ტონა

	კობრი
	1 ტონა

	თეთრი ამური
	1 ტონა

	ვერცხლისფერი კარჩხანა
	შეუზღუდავი


აღნიშნული კვოტები არ აღემატება წყალსატევის რესურსების მდგრადი გამოყენების დასაშვებ დონეს და უზრუნველყოფს თევზის მარაგების გრძელვადიან შენარჩუნებას.

[bookmark: _Toc233884764]ა.ზ) საქართველოს „წითელ ნუსხაში“ შეტანილი სახეობების პოპულაციების დაცვის, შენარჩუნებისა და აღწარმოების ღონისძიებები, აგრეთვე საქართველოს „წითელ ნუსხაში“ შეტანილი და გადამფრენი ფრინველების იმ სახეობების დაცვის ღონისძიებები, რომელთა საბინადრო გარემოს წარმოადგენს წყალსატევი და მისი მიმდებარე ტერიტორია
მართვის გეგმის მომზადების ეტაპზე არსებული სამეცნიერო-საკონტროლო თევზჭერის შედეგებისა და წყალსატევზე მრავალწლიანი დაკვირვებების საფუძველზე დადგენილია, რომ ნადარბაზევის ტბაში საქართველოს „წითელ ნუსხაში“ შეტანილი თევზის სახეობები არ ფიქსირდება.
ასევე, არსებული მონაცემების მიხედვით, ნადარბაზევის ტბა არ წარმოადგენს საქართველოს „წითელ ნუსხაში“ შეტანილი გადამფრენი ფრინველების მუდმივი ბუდობის ან გამრავლების ადგილს.
მიუხედავად ამისა, ლიცენზიანტი მონიტორინგის პროცესში უზრუნველყოფს:
· საქართველოს „წითელ ნუსხაში“ შეტანილი სახეობების შესაძლო დაფიქსირების აღრიცხვას; 
· მათი საბინადრო გარემოს დაცვისათვის აუცილებელი ღონისძიებების განხორციელებას; 
· უფლებამოსილი სახელმწიფო ორგანოების დაუყოვნებლივ ინფორმირებას მსგავსი სახეობების გამოვლენის შემთხვევაში; 
· საქართველოს მოქმედი კანონმდებლობით გათვალისწინებული გარემოსდაცვითი მოთხოვნების დაცვას. 
წითელი ნუსხის სახეობების დაფიქსირების შემთხვევაში ლიცენზიანტი უზრუნველყოფს შესაბამისი დაცვის ღონისძიებების განხორციელებას და საჭიროების შემთხვევაში შესაბამისი სპეციალისტების ჩართვას.

[bookmark: _Toc233884765]ა.თ) მონიტორინგის გეგმა და მეთოდები
ნადარბაზევის ტბაზე მონიტორინგი წარმოადგენს თევზსამეურნეო საქმიანობის მართვის ერთ-ერთ ძირითად ინსტრუმენტს და მიზნად ისახავს წყალსატევის ეკოლოგიური მდგომარეობის, თევზის რესურსების, წყლის ხარისხისა და გარემოს დაცვის ღონისძიებების ეფექტიანობის შეფასებას.
მონიტორინგი განხორციელდება შემდეგი მიმართულებებით:
	მონიტორინგის ობიექტი
	სიხშირე

	თევზის სახეობრივი შემადგენლობა და რაოდენობა
	წელიწადში ერთხელ

	თევზის რესურსების შეფასება
	წელიწადში ერთხელ

	წყლის ხარისხის ლაბორატორიული ანალიზი
	წელიწადში ერთხელ

	ინვაზიური სახეობების პოპულაციის შეფასება
	წელიწადში ერთხელ

	თევზების დაავადებების მონიტორინგი
	საჭიროების შემთხვევაში

	წყალსატევის ფიზიკური და ეკოლოგიური მდგომარეობა
	საჭიროების შემთხვევაში


მონიტორინგი ძირითადად განხორციელდება გაზაფხული-ზაფხულის პერიოდში, როდესაც შესაძლებელია წყალსატევის ეკოლოგიური მდგომარეობისა და თევზის რესურსების ყველაზე ობიექტური შეფასება.
2026 წელს წყლის ხარისხის ლაბორატორიული კვლევა განხორციელდა გარემოს ეროვნული სააგენტოს ატმოსფერული ჰაერის, წყლისა და ნიადაგის გარემოს დაბინძურების მონიტორინგის დეპარტამენტის ანალიზის ლაბორატორიის მიერ. გამოცდის ოქმი №175-2026 ადასტურებს, რომ გამოკვლეული ძირითადი ფიზიკურ-ქიმიური პარამეტრები შეესაბამება ზედაპირული წყლებისათვის დადგენილ ნორმებს. გამოცდის ოქმი წარმოდგენილია დანართი №6-ის სახით. 
მონიტორინგის შედეგები გამოყენებული იქნება თევზის რესურსების მართვის, დათევზიანების ღონისძიებების დაგეგმვისა და წყალსატევის ეკოლოგიური მდგომარეობის შეფასებისათვის.

[bookmark: _Toc233884766]ა.ი) ინფორმაცია თევზჭერის იარაღების, მოწყობილობებისა და საცურაო საშუალებების შესახებ
ნადარბაზევის ტბაზე თევზსამეურნეო საქმიანობის განხორციელებისას გამოყენებული იქნება მხოლოდ მოქმედი კანონმდებლობით დაშვებული თევზჭერის საშუალებები და მოწყობილობები.
თევზჭერის პროცესში გამოყენებული იქნება:
	თევზჭერის საშუალება
	მახასიათებლები

	სანაპირო მოსასმელი ბადე
	სიგრძე – 600 მ; სიმაღლე – 6 მ; უჯრის ზომა – 40 მმ

	სახლართი ტიპის ბადეები
	სიგრძე – 50–80 მ; უჯრის ზომა – 80–100 მმ


წყალსატევზე გამოყენებაშია:
· ერთი ორკაციანი ძრავიანი ნავი; 
· ერთი 4.5 მეტრიანი ალუმინის ნავი; 
· ერთი კონტეინერი თევზჭერის ინვენტარის შესანახად; 
· ერთი საცხოვრებელი ვაგონი მომსახურე პერსონალისათვის. 
თევზჭერის საშუალებების გამოყენება განხორციელდება მხოლოდ ლიცენზიითა და მოქმედი კანონმდებლობით განსაზღვრული მოთხოვნების დაცვით.

[bookmark: _Toc233884767]ა.კ) საჭიროების შემთხვევაში ინვაზიური სახეობების ელიმინაციის ღონისძიებები
ნადარბაზევის ტბაში ინვაზიური და სარეველა თევზის სახეობებად ძირითადად მიიჩნევა ვერცხლისფერი კარჩხანა (Carassius gibelio) და ფსევდორაზია (Pseudorasbora parva) (თეთრულა), რომლებიც კონკურენციას უწევენ სამეურნეო მნიშვნელობის სახეობებს საკვები რესურსების გამოყენებაში და უარყოფით გავლენას ახდენენ წყალსატევის ეკოლოგიურ ბალანსზე.
ინვაზიური სახეობების პოპულაციის მართვის მიზნით, საჭიროების შემთხვევაში განხორციელდება შემდეგი ღონისძიებები:
· სპორტული და სამოყვარულო თევზჭერის ხელშეწყობა; 
· სამეურნეო თევზჭერის პროცესში ინვაზიური სახეობების ამოღება; 
· თევზის რესურსების მონიტორინგის შედეგებზე დაფუძნებული პოპულაციის რეგულირება; 
· ბიოლოგიური და ეკოლოგიურად უსაფრთხო მეთოდების გამოყენება; 
· უფლებამოსილი სახელმწიფო ორგანოების რეკომენდაციების გათვალისწინება. 
ინვაზიური სახეობების ელიმინაციის ღონისძიებები განხორციელდება მხოლოდ იმ მოცულობით, რომელიც არ დაარღვევს წყალსატევის ეკოლოგიურ წონასწორობას და არ შექმნის საფრთხეს სხვა სახეობებისათვის.

[bookmark: _Toc233884768]ა.ლ) ინფორმაცია წყლის ობიექტის როგორც ფიზიკური, ასევე ეკოლოგიური დაცვის ღონისძიებების შესახებ, მათ შორის ფიზიკური დაცვის ხერხები, აგრეთვე წყლის ხარისხის შენარჩუნების (საჭიროების შემთხვევაში მისი აღდგენის) გეგმა და მეთოდები
ნადარბაზევის ტბის ფიზიკური და ეკოლოგიური დაცვა წარმოადგენს ლიცენზიანტის ერთ-ერთ ძირითად ვალდებულებას და მიზნად ისახავს წყალსატევის ბუნებრივი გარემოს, თევზის რესურსებისა და ეკოლოგიური მდგომარეობის შენარჩუნებას.
ფიზიკური დაცვის ფარგლებში ლიცენზიანტი უზრუნველყოფს:
· წყალსატევის სანაპირო ზოლის პერიოდულ მონიტორინგს; 
· ბრაკონიერული ქმედებების პრევენციასა და გამოვლენას; 
· თევზჭერის პროცესის კონტროლს ლიცენზიის პირობების შესაბამისად; 
· თევზის დაავადებების ვიზუალურ მონიტორინგს; 
· ზამთრის პერიოდში ყინულსაფარის მდგომარეობაზე დაკვირვებას; 
· წყალსატევის მიმდებარე ტერიტორიის სანიტარული მდგომარეობის კონტროლს. 
ეკოლოგიური დაცვის ფარგლებში განსაკუთრებული ყურადღება ეთმობა წყლის ხარისხის შენარჩუნებას.
ლიცენზიანტი არ იყენებს ხელოვნურ საკვებს, ზრდის მასტიმულირებელ ჰორმონებს, ან სხვა ქიმიურ საშუალებებს, რომლებმაც შესაძლოა უარყოფითი გავლენა მოახდინონ წყლის ეკოლოგიურ მდგომარეობაზე.
წყლის ხარისხის მონიტორინგი ხორციელდება ლაბორატორიული კვლევებისა და ვიზუალური დაკვირვებების საფუძველზე.
2026 წელს წყლის ხარისხის ლაბორატორიული კვლევა ჩატარდა გარემოს ეროვნული სააგენტოს ატმოსფერული ჰაერის, წყლისა და ნიადაგის გარემოს დაბინძურების მონიტორინგის დეპარტამენტის ანალიზის ლაბორატორიის მიერ. გამოცდის ოქმი №175-2026 წარმოდგენილია დანართი №6-ის სახით. ჩატარებული კვლევის შედეგებით განსაზღვრული ძირითადი ფიზიკურ-ქიმიური პარამეტრები შეესაბამება ზედაპირული წყლებისათვის მოქმედ ნორმებს. 
წყლის ხარისხის გაუარესების ნიშნების გამოვლენის შემთხვევაში ლიცენზიანტი უზრუნველყოფს:
· მიზეზების იდენტიფიცირებას; 
· უფლებამოსილი სახელმწიფო ორგანოების ინფორმირებას საჭიროების შემთხვევაში; 
· შესაბამისი აღდგენითი ღონისძიებების დაგეგმვასა და განხორციელებას; 
· დამატებითი ლაბორატორიული კვლევების ჩატარებას. 
აღნიშნული ღონისძიებების მიზანია ნადარბაზევის ტბის ეკოლოგიური მდგომარეობისა და თევზის რესურსების გრძელვადიანი შენარჩუნება.

[bookmark: _Toc233884769]ბ) ინფრასტრუქტურის განვითარება
2026–2030 წლებში ნადარბაზევის ტბაზე მსხვილი კაპიტალური ინფრასტრუქტურული ობიექტების მშენებლობა დაგეგმილი არ არის.
მართვის გეგმის მოქმედების პერიოდში ლიცენზიანტი უზრუნველყოფს არსებული ინფრასტრუქტურის გამართულ მდგომარეობაში შენარჩუნებას და საჭიროების შემთხვევაში მის ეტაპობრივ გაუმჯობესებას.
დაგეგმილი ღონისძიებები მოიცავს:
· სანაპირო ზოლის პერიოდულ მოწესრიგებას; 
· არსებული ნავმისადგომებისა და მცირე ინფრასტრუქტურის მოვლა-პატრონობას; 
· თევზჭერის ინვენტარის უსაფრთხო შენახვის უზრუნველყოფას; 
· მომსახურე პერსონალისათვის არსებული ინფრასტრუქტურის მოვლას; 
· გარემოსდაცვითი ღონისძიებების განხორციელებისათვის საჭირო პირობების შენარჩუნებას. 
ინფრასტრუქტურის განვითარების ყველა ღონისძიება განხორციელდება მოქმედი გარემოსდაცვითი და სამშენებლო კანონმდებლობის მოთხოვნების დაცვით.

[bookmark: _Toc233884770]გ) ლიცენზიანტის ვალდებულებები
შპს „ს.ს.თ“ იღებს ვალდებულებას:
1. უზრუნველყოს წინამდებარე მართვის გეგმით გათვალისწინებული ღონისძიებების შესრულება; 
2. დაიცვას საქართველოს მოქმედი კანონმდებლობა და სალიცენზიო პირობები; 
3. უზრუნველყოს დამტკიცებული თევზჭერის კვოტების დაცვა; 
4. აწარმოოს თევზსამეურნეო საქმიანობასთან დაკავშირებული შესაბამისი აღრიცხვა; 
5. არ დაუშვას ახალი სახეობების უნებართვო ინტროდუქცია; 
6. კანონმდებლობით დადგენილი წესით წარადგინოს მოთხოვნილი ინფორმაცია და ანგარიშგება; 
7. უზრუნველყოს თევზის დაავადებების პრევენცია და საჭიროების შემთხვევაში შესაბამისი ღონისძიებების განხორციელება; 
8. დათევზიანების ღონისძიებები განახორციელოს მოქმედი კანონმდებლობის შესაბამისად; 
9. ხელი შეუწყოს უფლებამოსილი სახელმწიფო ორგანოების მიერ განხორციელებულ მონიტორინგსა და სამეცნიერო კვლევებს; 
10. უზრუნველყოს ნადარბაზევის ტბის ეკოლოგიური მდგომარეობისა და თევზის რესურსების დაცვა.

[bookmark: _Toc233884771]დანართები
დანართი №1 – ნადარბაზევის ტბის საზღვრების shp-ფაილი (UTM Zone 38N) და აზომვითი ნახაზი
დანართი №2 – წყალსატევის კოორდინატებისა და სიღრმეების მონაცემები
დანართი №3 – საკადასტრო დოკუმენტაცია
დანართი №4 – 2025 წლის სამეცნიერო-საკონტროლო თევზჭერის შედეგები
დანართი №5 –  სამეცნიერო კვლევითი თევზჭერის ჟურნალის ფოტო
დანართი №6 – გარემოს ეროვნული სააგენტოს ანალიზის ლაბორატორიის გამოცდის ოქმი №175-2026 (წყლის ხარისხის კვლევა)
დანართი №7 – მსახურების საფასურის გადახდის დამადასტურებელი დოკუმენტი

გვ.2

